Sesde verdagte in Fochville-moord gee hom oorNatasha Wheeler Barnard (Foto: Verskaf) ŉ Sesde verdagte in die moordsaak van Natasha Wheeler Barnard (33) het homself Donderdag by die Fochville-polisiestasie in Gauteng oorgegee. Volgens sers. Elsie Tshonte, polisiewoordvoerder, sal die verdagte oor die naweek in aanhouding bly en Dinsdag in die hof verskyn. Hy sal dan na verwagting om borgtog aansoek doen. Sy medepligtiges, Maryna Doyle (37), haar kêrel, Sidney Scheepers (41), Cecilia Storbeck (23), Twane Wienand (31) en Rudolf Pretorius (23), is Dinsdag op borgtog vrygelaat. Doyle, Scheepers, Storbeck en Wienand is op borgtog van R5 000 elk vrygelaat, terwyl Pretorius se borgtog op R10 000 vasgestel is. ŉ Sewende verdagte is glo nog op vrye voet. Barnard is na bewering op 3 Maart in The Boule Vard-restaurant en -kroeg in Fochville aangerand en vroeg die volgende oggend by haar ma se huis afgelaai, waar paramedici haar later dood verklaar het. Ao. Kitty Fourie het vroeër in die hof getuig dat Barnard trauma aan haar nek en ruggraat gehad het. Sy het nie verder op die uitslag van die nadoodse ondersoek uitgebrei nie.